Bezmała piyrszô ornitologicznô wandrówka po ślónsku
Ujzdrzeć małégo ptôszka we chrańściach abo we tich pómatlanich gałańziach na kraju lasa nie je leko, ale ptôszi śpiyw dycko słychać z daleka. Tymu ptôkôrze znajóm mocka ptôszich głosów na spamiyńć. Każdégo ptôka poradzóm poznać po głojsie, a ani go niy muszóm dojzdrzeć.
A òsobliwie teraz, na wiosnã, ptôki już od samégo rana śpiywajóm aże śpiywajóm. Na polu, w lôsku, na graniczkach, we sicie, na łónkach i przi rzyce – napotkać idzie jé wszandzie. Na ti ranni wandrówce przi Odrze poznómy mocka naszich krzidlatich przôcieli i nauczymy se jejich ślónskich miónów. Isto obôczymy sztyrnôla, pluskwã, ptaszégo króla, raszkã, kowôlika i moc inszich ptôków. Nauczymy se je rozeznôwać po śpiywie i po piyrzu. O jejich życiu i obyczajach bańdziymy rozprawiać blank po ślónsku.
Tôwarzistwo Piastowaniô Ślónskij Môwy „Danga“ w Czyszkach projsi Wôs piyknie na ranni szpacyr przi Odrze i na spólné śniôdanié na Ketzlerowym statku w Kotlinach – we gniôździe naszégo tôwarzistwa.
Kedy? W sobotã, 4. kwietnia, o godzinie 6.00.
Kandy? Na parkingu przi kaczmie „Garden Cafe” w Czyszkach (Cisek) wele Kojźlô.
Continue reading →
szl_Latn szl_Latn szl_Latn szl_Latn pol_Latn szl_Latn eng_Latn